b'\n_START_ARTICLE_\nUrinbl\xc3\xa6re\n_START_PARAGRAPH_\nUrinbl\xc3\xa6ren (latin: vesica urinaria) er et muskul\xc3\xb8st, hult og eftergiveligt organ, der er en del af urinvejene. Urinbl\xc3\xa6ren samler urinen fra nyrerne og opbevarer den, indtil den kan afgives ved vandladningen. I urinvejene er urinbl\xc3\xa6ren placeret mellem urinlederne (ureteres) og urinr\xc3\xb8ret (urethra). Hos pattedyrene findes urinbl\xc3\xa6ren i b\xc3\xa6kkenet.\n_START_SECTION_\nUrinbl\xc3\xa6ren hos mennesket\n_START_PARAGRAPH_\nUrinbl\xc3\xa6ren ligger hos mennesket placeret i den forreste del af det lille b\xc3\xa6kken ned mod b\xc3\xa6kkenbunden og lige bag ved symfysen. De \xc3\xb8vrige relationer er afh\xc3\xa6ngige af k\xc3\xb8nnet. Hos manden ligger urinbl\xc3\xa6ren foran endetarmen, hos kvinden foran skeden og livmoderen. Urinbl\xc3\xa6ren ligger hos manden placeret en smule h\xc3\xb8jere end hos kvinden p\xc3\xa5 grund af dens position ovenp\xc3\xa5 prostata. St\xc3\xb8rrelsen af urinbl\xc3\xa6ren er afh\xc3\xa6ngig af fyldningsgraden. Den kan normalt rumme ca. 500 ml uden v\xc3\xa6sentlig trykstigning, normalt vil vandladningstrangen dog begynde allerede ved en fyldning p\xc3\xa5 ca. 200-250 ml._NEWLINE__NEWLINE_Bl\xc3\xa6ren modtager urin fra nyrene via de to urinledere, der l\xc3\xb8ber ind i urinbl\xc3\xa6ren ovenfra i hver side. Afl\xc3\xb8bet fra urinbl\xc3\xa6ren sker via urinr\xc3\xb8ret, der afg\xc3\xa5r fra bunden af bl\xc3\xa6ren.'